《送燕明仲归常热》
宋代·李鼐

东南江海郡，瘴雾腥蛟螭。
土俗异乡县，客子怀归思。
归思何从返，远道伤百危。
干戈久未定，一水分华夷。
壮士争挽强，觅爵唾手期。
而我痴绝甚，尚复事毛锥。
三年行在所，短褐风霜欺。
生理寄茅栋，不饱藿与藜。
苦辛攻积忧，欲语听者谁。
赖有燕公子，好事颇见奇。
邻墙肯相过，情话肝胆披。
君才駃騠骏，不受尘埃羁。
骧首志千里，蹲踏风云垂。
乃翁名世将，先朝补邦基。
殊勋鼎彝在，劲节不少亏。
后昆德泽盛，衮衮固未衰。

作者简介：宋宣州宣城人，字仲镇，号懒窝。高宗绍兴初官都昌尉，累迁迪功郎淮西安抚司准备差遣。工词章，与萧之敏唱和。